देखते ही पैर छूए, 53 साल पुराने फोटो पर अंगुली रख पूछा- ये मैं ही हूं ना
Haryana CM Manohar Lal Khattar Palwal Visit to Palwal टीचर हुकम सिंह मुख्यमंत्री मनोहर लाल को उनके बचपन की याद दिलाने के लिए 53 साल पुराना एक फोटो साथ लेकर आए थे
हरियाणा के मुख्यमंत्री मनोहर लाल आगामी लोकसभा और विधानसभा चुनाव से पहले जनता से सीधा संवाद करने के लिए प्रदेश के विभिन्न जिलों के गांवों में पहुंचकर चौपाल पर समय बिता रहे हैं। बुधवार को वह जनसंवाद कार्यक्रम के तहत पलवल जिले के हथीन कस्बा के कई गांवों में पहुंचे। इस दौरान उनकी मुलाकात अपने स्कूल के टीचर हुकम सिंह से हुई।
टीचर हुकम सिंह मुख्यमंत्री मनोहर लाल को उनके बचपन की याद दिलाने के लिए 53 साल पुराना एक फोटो साथ लेकर आए थे, जिस पर सीएम ने खुद ही अंगुली रख टीचर से पूछ लिया कि मैंने अपनी फोटो पर सही अंगुली रखी है ना? इस पर अध्यापक हुकम सिंह भी मुस्कराएं और मुख्यमंत्री ने पैर छूकर अपने गुरु का आशीर्वाद लिया।
दरअसल, मुख्यमंत्री मनोहर लाल बुधवार देर शाम हथीन हल्के के गांव में जनसंवाद कर रहे थे। जैसे ही मुख्यमंत्री के आगमन की बात रिटायर्ड टीचर हुकम सिंह को पता चली तो वह भी गांव में पहुंच गए। मुख्यमंत्री मनोहर जैसे ही लोगों से मिलने उनके बीच पहुंचे तो सामने अपने टीचर हुकम सिंह को देख उनका हालचाल पूछा। हुकम सिंह अपने साथ एक तस्वीर भी लेकर आए थे।
ये तस्वीर 53 साल पहले यानी 1969-70 के सत्र में 10वीं कक्षा पास करने के बाद रोहतक जिले में गांव भाली के स्कूल में पढ़ने वाले स्टूडेंट्स की थी। जिसमें मुख्यमंत्री स्वयं और उनके टीचर व अन्य छात्र खड़े थे। हुकम सिंह ने जैसे ही ये तस्वीर मनोहर लाल को थमाई तो उन्होंने अपनी खुद की फोटो को पहचान लिया और उस पर अंगुली रखा पूछा कि मैने सही जगह अंगुली रखी है ना। साथ ही रेवाड़ी के रहने वाले अपने टीचर पीएल गैरा को भी याद किया।
हर जिले में जन संवाद कार्यक्रम प्रस्तावित
बता दें कि अगले साल 2024 में पहले लोकसभा और फिर अक्टूबर में विधानसभा चुनाव प्रस्तावित हैं। पिछले साढ़े 3 साल से हरियाणा में भाजपा-जजपा गठबंधन की सरकार है। चुनाव में भले ही अभी काफी वक्त बचा है, लेकिन जनता और सत्ता के बीच की खाई को पाटने के लिए मुख्यमंत्री मनोहर लाल ने जन संवाद कार्यक्रम के तहत प्रदेश के जिलों में खुद गांवों तक पहुंचकर लोगों से सीधा संवाद करना शुरू कर दिया है। 
सीएम ने फोटो के साथ किया ट्वीट
अप्रैल माह की शुरुआत में 3 दिन भिवानी जिले के विभिन्न गांवों में बिताने के बाद अब मुख्यमंत्री ने पलवल जिले में 3 दिवसीय कार्यक्रम की शुरुआत की है। गुरुवार को वह पलवल जिले के ही होटल कस्बा के 6 गांवों में लोगों के बीच पहुंचकर जन संवाद करेंगे।